Saulo maca Jesúre ca-apiʉjarãre na ca-punijini janaquẽjupʉ.
Na ca-jĩa ree peticõagayupʉ.
To bairi,
“Na ñeeña,”
ĩrica pũuro sacerdote maja ʉpaʉre ca-jeni aájupʉ.
—Damasco na ca-ĩri macapʉ judío maja na neñapo buerica wiiri ʉparãre,
“Saulore yʉ ñee roti Jesúre ca-apiʉjarãre,”
ca-ĩri pũuro yʉ ucabojaya,
cʉ̃ ca-ĩiñupʉ sacerdote maja ʉpaʉ Jerusalén'pʉ ca-ãcʉ̃re.
—Ti pũuro yʉ mʉ ca-jooro na yʉ iñoogʉ ti wiiri ʉparãre.
Na iñoo átiri noo cõo Jesúre ca-apiʉjarãre caʉmʉa quena,
cãromia quenare na bʉga,
na yʉ ñeegʉ.
Na ñee,
atopʉ Jerusalénpʉ presopʉ na yʉ jõogʉ,
cʉ̃ ca-ĩiñupʉ Saulo sacerdote maja ʉpaʉre.
To bairo cʉ̃ ca-ĩiro apii ti pũuro cʉ̃ ca-ucabojayupʉ sacerdote maja ʉpaʉ.
Ti pũurore cʉ̃re cʉ̃ ca-jooro Damascopʉ cá-aájupʉ Saulo yua.
Ma recomaca cʉ̃ ca-tʉja aáti paʉna Damasco cʉ̃ ca-ejagari paʉ majuu ca-tʉgooña majiña mano cʉ̃ tʉna bʉpo ca-yaberijere bairo ʉmʉrecóopʉ cʉ̃ tʉna ca-aji bateyupe.
Seeto ca-ajiya buju baterijere tʉjʉʉ Saulo yepapʉ ca-roca cumucoajupʉ.
Roca cumu ácʉ,
apeĩ cʉ̃re cʉ̃ ca-wadaro ca-apiyupʉ:
—Saulo,
Saulo,
¿nope ĩi rooro yʉre mʉ popiyeyeti mʉa?
cʉ̃ ca-ĩiñupʉ cʉ̃re ca-ĩi wadaʉ.
To bairo cʉ̃ ca-ĩrijere apii:
—¿Ñamʉ yʉre mʉ wadatí mʉa?
ca-ĩiñupʉ Saulo.
—Jesú yʉ ãa,
rooro mʉ cá-átigaʉna.
Mʉ majuuna mʉ bai rooye tua rooro yʉ yarãre na átinucubacʉ,
cʉ̃ ca-ĩiñupʉ.
To bairo cʉ̃ ca-ĩiro:
—¿Ñeere yʉ cá-átipere mʉ bootí,
Ʉpaʉ?
uwibacʉ quena cʉ̃ ca-ĩiñupʉ Saulo.
—Macapʉ,
Damascopʉ aácʉja.
Topʉ mʉ ca-ejaro apeĩ mʉ cá-átipere mʉ buiogʉmi,
cʉ̃ ca-ĩiñupʉ Jesú.
Saulo mena cá-aána maca ca-tʉjʉ acʉacoa nʉca ájuparã.
To bairo acʉabana dope bairo ca-ĩi wada majiquẽjuparã.
Cawadarijere apibana quena ca-wadaʉ macare ca-tʉjʉquẽjuparã naa.
To bairo ca-bairo bero Saulo wamʉnʉca,
ca-tʉjʉ macabajupʉ.
Ñee maca cʉ̃ ca-bauquẽjupe.
To bairo cʉ̃ ca-bairo cʉ̃ mena cá-aána maca cʉ̃ ca-tʉ̃ga jʉgo aájuparã Damascopʉ.
Damascopʉ ejaʉ itia rʉmʉ ca-tʉjʉ majiquẽcʉ,
ca-ʉgaquẽcʉ,
ca-etiquẽcʉ ca-añupʉ Saulo.
Damascopʉre ca-añupʉ jicãʉ Jesúre ca-apiʉjaʉ Ananía ca-wamecʉcʉ.
Quẽguei tʉjʉricarore bairo ca-tʉjʉyupʉ.
To bairo cʉ̃ ca-tʉjʉrona cʉ̃ tʉpʉ ca-buia ejayupʉ Jesú.
Buia eja:
—Ananía,
cʉ̃ ca-ĩi piyupʉ Jesú.
To bairo cʉ̃re cʉ̃ ca-ĩi piiro:
—Jaʉ,
yʉ Ʉpaʉ,
cʉ̃ ca-ĩi yʉʉyupʉ Ananía.
To bairo cʉ̃ ca-ĩi yʉʉro:
—Aácʉja “Cariape” na ca-ĩri wãpʉ.
Ti wãpʉre aácʉ mʉ ejagʉ Juda ca-wamecʉcʉ ya wiipʉ.
Cʉ̃ ya wiipʉ ejaʉ,
“¿Saulo Tarso macacʉ atopʉ cʉ̃ ãtí?”
na ĩiña ti wiipʉ ca-ãnare,
cʉ̃ ca-ĩiñupʉ Jesú.
—Yʉre jeni nʉcʉbʉgoʉ áami Saulo.
Yucʉacã cʉ̃ yʉ iñoowʉ quẽguei tʉjʉricarore bairo mʉre ti wiipʉre mʉ ca-ejapere.
Tunu cʉ̃ tʉjʉ majiato ĩi cʉ̃ mʉ ca-wamo ñu peopere cʉ̃ yʉ iñoowʉ quẽguei tʉjʉricarore bairo,
cʉ̃ ca-ĩiñupʉ Jesú.
To bairo cʉ̃ ca-ĩiro apii:
—Yʉ Ʉpaʉ,
capaarã yʉ buioma rooro cʉ̃ cá-átaje mʉre ca-apiʉjarã Jerusalén ca-ãnare,
cʉ̃ ca-ĩiñupʉ Ananía.
—Ati maca quenare mʉre ca-apiʉjarãre na ñei ejami to bairo sacerdote maja ʉparã cʉ̃ na cá-áti rotiro,
cʉ̃ ca-ĩiñupʉ Ananía.
To bairo cʉ̃re cʉ̃ ca-ĩiro:
—To bairo cá-átibatacʉ cʉ̃ ca-anie to ca-anibato quena aácʉja.
Meere camajare yʉ ye quetire ca-buiopaʉre cʉ̃ yʉ cũuwʉ.
Aáteñari yʉ ye quetire buiogʉmi judío majare,
judío maja ca-aniquẽna quenare,
na ʉparã quenare.
Yʉ ye quetire buioʉ capee tamuogʉmi.
To bairo cʉ̃ ca-tamuopere yʉ majuuna cʉ̃ yʉ buiogʉ yʉa,
cʉ̃ ca-ĩiñupʉ Jesú.
To bairo cʉ̃ ca-ĩiro apii cá-aácoajupʉ Ananía Juda ya wiipʉ.
Ti wiipʉre jãa,
Saulore cʉ̃ ca-bʉgayupʉ.
Cʉ̃ bʉga,
cʉ̃ rʉpoapʉre cʉ̃ ñu peo,
oco bairo cʉ̃ ca-ĩiñupʉ Saulore:
—Yʉ yaʉ,
mani Ʉpaʉ Jesú maapʉ mʉ cá-aáto mʉre ca-bauricʉ mʉ tʉpʉ yʉ joomi,
cʉ̃ tunu tʉjʉ majiato ĩi.
Espíritu Santo quenare mʉ ca-cʉgo netoparore bairo ĩi,
yʉ joomi,
Saulore cʉ̃ ca-ĩiñupʉ Ananía.
To bairo cʉ̃re cʉ̃ ca-ĩirona wai nʉtʉre bairije cʉ̃ capeapʉre ca-ãnaje ca-wẽecoajupe.
To bairo ca-bairona ca-tʉjʉ majicõañupʉ tunu.
Cabero cʉ̃ ca-bautisayuparã yua.
To bairi cʉ̃ na ca-bautisaro bero ca-ʉgayupʉ Saulo.
Ʉga,
ca-ocabʉtii ca-tutuarijecʉcʉ ca-añupʉ tunu.
To bairi noo canacã rʉmʉ meena ti macapʉ Damascopʉ ca-añupʉ Jesucristore ca-apiʉjarã mena.